Følsomme patientdata, der skulle have været slettet, ligger stadig gemt i SQL-databaser

Ulovligt indsamlede patientdata fra den omstridte DAMD-database er stadig at finde i kopier i parallelle databaser til de praktiserende lægers egne journalsystemer.

Virakken omkring den omstridte Dansk AlmenMedicinsk Database (DAMD) er ikke ovre endnu.

Databasen indeholdt en række ulovligt indsamlede patientdata fra de praktiserende læger, som nu tilsyneladende er blevet slettet. Men kun tilsyneladende. For databasen kan nemlig genskabes uden videre, skriver Ugeskriftet.dk.

Det skyldes, at de ulovligt indsamlede patientdata stadig ligger gemt i SQL-databaser parallelt med de praktiserende lægers egne journalsystemer. Databaserne indeholder kopier af alle journalerne, der er uden for lægens kontrol. Det vil sige, at selvom en læge vælger at slette noget i journalsystemet, så vil det stadig blive liggende i SQL-databasen, forklarer formand for Patientdataforeningen og praktiserende læge, Thomas Birk Kristiansen, til Ugeskriftet.dk

Han opfordrer lægerne til at kontakte systemhusene, der leverer lægernes it-løsninger og opbevarer kopierne af de pågældende patientdata, for at få de omtalte patientdata slettet.

»Jeg synes, lægerne skal tage stilling. Og i hvert tilfælde overveje sletning, når man ved, at der er samlet en masse fortrolige oplysninger [i SQL-databaserne, red.] , som er høstet uden at spørge patienten«, siger Thomas Birk Kristiansen til Ugeskriftet.dk.

Region Syddanmark, der er dataansvarlig for DAMD, peger på, at der ikke er tale om nogen kopi af DAMD.

»SQL-databasen er en kopi af en delmængde af lægens journal«, siger afdelingschef Mads Haugaard til Ugeskriftet.dk

Han understreger, at det er systemhusene, der har leveret lægernes it-løsninger, som skal kontaktes, hvis lægerne ønsker deres SQL-data slettet, og ingen andre.

»Da de omtalte SQL-databaser ikke har noget med DAMD at gøre – det er alene data, der ligger som en del af lægernes edb-system – har Region Syddanmark ikke nogen holdning til, hvorvidt lægerne skal slette deres egne data eller ej«, siger han.